b'\n_START_ARTICLE_\nVariabil\xc4\x83 luminoas\xc4\x83 albastr\xc4\x83\n_START_PARAGRAPH_\nO (stea) variabil\xc4\x83 luminoas\xc4\x83 albastr\xc4\x83  (\xc3\xaen englez\xc4\x83, Luminous blue variable (star), abreviat: LBV), denumit\xc4\x83 \xc8\x99i (stea) variabil\xc4\x83 de tip S Doradus sau variabil\xc4\x83 Hubble-Sandage, este o stea variabil\xc4\x83 hipergigant\xc4\x83 albastr\xc4\x83 \xc8\x99i foarte luminoas\xc4\x83. Aceste stele prezint\xc4\x83 schimb\xc4\x83ri lente de luminozitate punctate de explozii ocazionale \xc8\x99i importante de materie (de ordinul a 10\xe2\x81\xbb\xe2\x81\xb5\xc2\xa0mase solare pe an). Extrem de rare, ele au fost observate, pentru prima oar\xc4\x83, \xc3\xaen galaxia Andromeda, de c\xc4\x83tre Edwin Hubble \xc8\x99i Allan Sandage \xc3\xaen 1953. De aceea ele au fost denumite mult timp \xe2\x80\x9evariabile Hubble-Sandage\xe2\x80\x9d, \xc3\xaenainte de a primi denumirea actual\xc4\x83._NEWLINE_Aceste stele pot str\xc4\x83luci de milioane de ori mai mult dec\xc3\xa2t Soarele, cu mase merg\xc3\xa2nd p\xc3\xa2n\xc4\x83 la 150 de mase solare, \xc8\x99i astfel apropiindu-se de limita teoretic\xc4\x83 superioar\xc4\x83 a maselor stelare. Dac\xc4\x83 stelele ar fi mai masive, gravitatea ar fi insuficient\xc4\x83 pentru a contrabalansa presiunea radia\xc8\x9biei \xc8\x99i ele s-ar disloca. Ele \xc3\xae\xc8\x99i men\xc8\x9bin cu dificultate echilibrul hidrostatic \xc3\xaentruc\xc3\xa2t v\xc3\xa2ntul lor stelar ejecteaz\xc4\x83, \xc3\xaen mod constant, materie, f\xc4\x83c\xc3\xa2nd s\xc4\x83 descreasc\xc4\x83 masa stelei. De aceea, ele sunt de obicei \xc3\xaenconjurate de nebuloase, create de aceste explozii; Eta Carinae constituie exemplul cel mai apropiat \xc8\x99i mai bine studiat. Din cauza masei lor mari \xc8\x99i din cauza marii lor luminozit\xc4\x83\xc8\x9bi, durata lor de via\xc8\x9b\xc4\x83 este foarte scurt\xc4\x83: c\xc3\xa2teva milioane de ani.'